CELEX: 32010D0591
Language: sk
Date: 2010-10-01 00:00:00
Title: 2010/591/EÚ: Rozhodnutie Komisie z  1. októbra 2010 , ktorým sa laboratóriu v Rusku povoľuje vykonávať sérologické skúšky na sledovanie efektívnosti vakcín proti besnote [oznámené pod číslom K(2010) 6684]  Text s významom pre EHP

2.10.2010   
            
            
               SK
            
            
               Úradný vestník Európskej únie
            
            
               L 260/21
            
         ROZHODNUTIE KOMISIE
   z 1. októbra 2010,
   ktorým sa laboratóriu v Rusku povoľuje vykonávať sérologické skúšky na sledovanie efektívnosti vakcín proti besnote
   [oznámené pod číslom K(2010) 6684]
   (Text s významom pre EHP)
   (2010/591/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (1), a najmä na jeho článok 3 ods. 2,
   keďže:
   
               (1)
            
            
               Rozhodnutím 2000/258/ES sa určuje laboratórium Agence française de sécurité sanitaire des aliments de Nancy (ďalej len „laboratórium AFSSA, Nancy“) vo Francúzsku ako osobitný inštitút zodpovedný za stanovenie kritérií potrebných na normalizáciu sérologických skúšok určených na sledovanie efektívnosti vakcín proti besnote. V uvedenom rozhodnutí sa tiež stanovujú povinnosti uvedeného laboratória.
            
         
               (2)
            
            
               Laboratórium AFSSA, Nancy, má predovšetkým posudzovať laboratóriá v členských štátoch a tretích krajinách na účely ich schválenia s cieľom vykonávať sérologické skúšky určené na sledovanie efektívnosti vakcín proti besnote.
            
         
               (3)
            
            
               Príslušný úrad v Rusku predložil žiadosť o schválenie jedného laboratória v uvedenej tretej krajine na účely vykonávania uvedených sérologických skúšok.
            
         
               (4)
            
            
               Laboratórium AFSSA, Nancy, vykonalo posúdenie uvedeného laboratória a 19. februára 2010 poskytlo Komisii správu s priaznivým stanoviskom.
            
         
               (5)
            
            
               Uvedenému laboratóriu by sa preto malo povoliť vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek.
            
         
               (6)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Tomuto laboratóriu sa povoľuje vykonávanie sérologických skúšok na sledovanie efektívnosti vakcín proti besnote v prípade psov, mačiek a fretiek, ako sa ustanovuje v článku 3 ods. 2 rozhodnutia 2000/258/ES:
   
      „Federálne centrum zdravia zvierat (Federal Centre for Animal Health, FGI ‚ARRIAH‘), 600901 Vladimir, Urjvets, Rusko“.
   
   Článok 2
   Toto rozhodnutie sa uplatňuje od 15. októbra 2010.
   Článok 3
   Toto rozhodnutie je určené členským štátom.
   
      V Bruseli 1. októbra 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 79, 30.3.2000, s. 40.